Rowers slaan toe op bussie op N1, skiet vrou doodArgieffoto Die Limpopo-polisie het ŉ volskaalse soektog van stapel gestuur na ŉ groep gewapende rowers wat buitelanders in ŉ bussie op die N1-snelweg beroof en ŉ vrou doodgeskiet het. Lt.kol Moatshe Ngoepe, polisiewoordvoerder van Limpopo, het gesê die voorval het Dinsdag omstreeks 03:45 buite Polokwane (Pietersburg) plaasgevind. “Nege insittendes van ŉ Toyota Quantum, almal Zimbabwiërs, het van Gauteng na Zimbabwe gereis toe ŉ grys Toyota Avanza die Quantum van die pad af probeer dwing het,” het Ngoepe gesê. “Die groep gewapende verdagtes in die Avanza het daarna op die bussie losgebrand. Die busbestuurder het beheer oor die voertuig verloor en dit het in ŉ sloot langs die pad beland.” Die verdagtes het die bussie en die insittendes deursoek en onder meer ŉ onbekende bedrag geld geroof voor hulle van die toneel gevlug het. ŉ 28-jarige vrou is in die skietery dood. “Die verdagtes is onbekend en niemand is nog in verband met die voorval in hegtenis geneem nie.” Die polisie ondersoek die roof en moord.